CELEX: 32005D0323
Language: lt
Date: 1114041600000
Title: 2005/323/EB: 2005 m. balandžio 21 d. Komisijos sprendimas, dėl saugos reikalavimų, atitinkančių Europos standartus, taikomus vandenyje naudojamiems plūdriems laisvalaikio gaminiams pagal Europos Parlamento ir Tarybos direktyvą 2001/95/EB (pranešta dokumentu Nr. C(2005) 1209) (Tekstas svarbus EEE)

23.4.2005   
            
            
               LT
            
            
               Europos Sąjungos oficialusis leidinys
            
            
               L 104/39
            
         
      KOMISIJOS SPRENDIMAS
   
   2005 m. balandžio 21 d.
   dėl saugos reikalavimų, atitinkančių Europos standartus, taikomus vandenyje naudojamiems plūdriems laisvalaikio gaminiams pagal Europos Parlamento ir Tarybos direktyvą 2001/95/EB
   (pranešta dokumentu Nr. C(2005) 1209)
   (Tekstas svarbus EEE)
   (2005/323/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 1 dalies a punktą,
   kadangi:
   
               (1)
            
            
               Direktyva 2001/95/EB nustato gamintojų prievolę pateikti į rinką tik saugius gaminius.
            
         
               (2)
            
            
               Pagal tą direktyvą gaminio keliamo pavojaus ir pavojų kategorijų, kurioms taikomi atitinkami nacionaliniai standartai, atžvilgiu gaminys laikomas saugiu, jeigu jis atitinka savanoriškai taikomus nacionalinius standartus, į kuriuos perkeliami Europos standartai.
            
         
               (3)
            
            
               Pagal Direktyvą 2001/95/EB Europos standartizavimo įstaigos privalo sukurti Europos standartus. Tokie standartai turėtų užtikrinti, kad gaminiai atitiktų šios direktyvos bendros saugos reikalavimą.
            
         
               (4)
            
            
               Valstybės narės ir Komisija, glaudžiai bendradarbiaudamos su Europos standartizavimo įstaigomis ir pasikonsultavusios su suinteresuotais asmenimis, nustatė, kad plūdrūs laisvalaikio reikmenys, skirti naudoti ant vandens arba vandenyje, yra tokie gaminiai, kuriems reikėtų parengti Europos standartus remiantis Komisijos suteiktu mandatu pagal Direktyvą 2001/95/EB. Nustatytiems plūdriems laisvalaikio reikmenims nepriskiriami plūdrūs reikmenys, kuriems taikoma Tarybos direktyva 88/378/EEB (2) dėl žaislų saugos, Tarybos direktyva 89/686/EEB (3) dėl asmeninių apsaugos priemonių ir Europos Parlamento ir Tarybos direktyva 94/25/EB (4) dėl pramoginių laivų.
            
         
               (5)
            
            
               Šiems gaminiams keliami saugos reikalavimai turėtų būti parengiami atsižvelgiant į konsultacijas ir diskusijas su valstybių narių valdžios institucijomis.
            
         
               (6)
            
            
               Šiame sprendime numatytos priemonės atitinka pagal Direktyvą 2001/95/EB įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Gaminiai ir gaminių apibrėžimas
   Šis sprendimas taikomas priedo I dalyje nurodytiems ant vandens arba vandenyje naudoti skirtiems plūdriems laisvalaikio reikmenims, kuriems netaikomi jokie tokius gaminius reglamentuojantys ES teisės aktai. Visų pirma šis sprendimas netaikomas plūdriems laisvalaikio reikmenims, kuriuos reglamentuoja Direktyva 88/378/EEB, Direktyva 89/686/EEB ir Direktyva 94/25/EB.
   2 straipsnis
   Saugos reikalavimai
   1 straipsnyje nurodytų gaminių saugos reikalavimai išdėstyti priedo II dalyje.
   3 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje, 2005 m. balandžio 21 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 11, 2002 1 15, p. 4.
   
      (2)  OL L 187, 1988 7 16, p. 1. Direktyva su paskutiniais pakeitimais, padarytais Direktyva 93/68/EEB (OL L 220, 1993 8 30, p. 1).
   
      (3)  OL L 399, 1989 12 30, p. 18. Direktyva su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).
   
      (4)  OL L 164, 1994 6 30, p. 15. Direktyva su paskutiniais pakeitimais, padarytais Reglamentu (EB) Nr. 1882/2003.
   
      PRIEDAS
      Vandenyje naudojamų plūdrių laisvalaikio gaminių saugos reikalavimai
      I DALIS
      Gaminio apibūdinimas:
      Plūdrūs laisvalaikio gaminiai, kuriems taikomas šis sprendimas, – tai laisvalaikio gaminiai skirti naudoti vandenyje. Šių gaminių plūdrumas (plūduriavimas vadens paviršiuje) užtikrinamas juos pripūtus arba jie yra pagaminti iš plūdrios medžiagos. Šiems laisvalaikio gaminiams netaikomi jokie tokius gaminius reglamentuojantys specialieji ES teisės aktai ir kurie naudojami ant vandens arba vandenyje laisvalaikiu: žaidimai vandenyje, vandens sporto šakos, plaukiojimas laivu, nardymas ir mokymasis plaukti, išskyrus būdingus tradicinius šio sektoriaus gaminius. Kai kurie šie gaminiai Europos rinkoje parduodami jau daugelį metų, tuo tarpu kiti yra nauji, be to, nuolat pasirodo nauji gaminiai.
      Dauguma tokių gaminių – tai iš dalies pakeisti tradiciniai pagrindiniai gaminiai arba antriniai jų gaminiai ir patobulinti produktai. Dažniausiai tai žaidimams skirta sausumos įranga, pritaikoma naudojimui vandenyje.
      Šių naujų gaminių tikslas – ne tik suteikti daugiau malonumo ir pramogų, bet ir padidinti veiklos spartą ir intensyvumą, kad nauja nuotaikinga veikla – čiuožimas vamzdžių pavidalo čiuožyklomis ar kalnų upių slalomas – suteiktų stiprių įspūdžių.
      Šis sprendimas nėra taikomas plūdriems laisvalaikio gaminiams, kuriuos reglamentuoja Direktyva 88/378/EEB dėl žaislų saugos, Direktyva 89/686/EEB dėl asmeninių apsaugos priemonių ir Direktyva 94/25/EB dėl pramoginių laivų.
      Šiuo sprendimu reglamentuojamus plūdriuosius laisvalaikio gaminius privaloma suklasifikuoti pagal jų numatomą panaudojimą, varymo tipą ir dizainą į šias klases:
      A klasė: Plūdrūs laisvalaikio gaminiai skirti nejudriai veiklai vandenyje. Plūdraus laisvalaikio gaminio viršus yra naudotojo vieta. Skirti naudoti tiek pavieniui, tiek ir kolektyviai, paprastai nejudrūs. Neturi variklių. Gaminiai gali būti suprojektuoti taip, kad būtų išlaikomas plūduriavimo stabilumas arba naudotojui reikia pačiam išlaikyti gaminio pusiausvyrą.
      Gaminiai, reglamentuojami Direktyva 89/686/EEB ir atliekantys apsaugines funkcijas, nepriskiriami. Gaminiai, suprojektuoti arba aiškiai skirti vaikams žaisti sekliame vandenyje ir reglamentuojami Direktyva 88/378/EEB, taip pat nepriskiriami.
      B klasė: Plūdrūs laisvalaikio gaminiai skirti nejudriai veiklai. Naudotojo vieta plūdraus gaminio viduje, dažniausiai apsupančiame naudotojo kūną (palyginus standžiai priglundantis). Gaminiuose gali būti įrengta kūną prilaikanti sistema arba tikimasi, kad naudotojas pats laikysis rankomis ir plaštakomis. Kūną prilaikančiai sistemai galima priskirti vientisą sėdynę, diržą ar kitas apsaugines priemones, neatsižvelgiant į kūno padėtį (sėdėjimas, stovėjimas, gulėjimas, klūpėjimas …). Naudotojas savo kūnu mažiau ar daugiau paniręs. Paprastai viršutinė kūno dalis (viršutinė krūtinės dalis) virš vandens. Skirti naudoti pavieniui ar kolektyviai. Neturi variklio.
      Reikmenys, reglamentuojami Direktyva 89/686/EEB ir atliekantys apsaugines funkcijas, nepriskiriami. Reikmenys, suprojektuoti arba aiškiai skirti vaikams žaisti sekliame vandenyje ir reglamentuojami Direktyva 88/378/EEB, taip pat nepriskiriami.
      C klasė: Plūdrūs laisvalaikio gaminiai, skirti dinamiškai veiklai, t. y. judantys dideliu greičiu. Naudotojo vieta plūdraus gaminio paviršiuje arba gaminyje. Gali būti įrengta atvira kabina ar sėdynė, skirta naudotojui. Plūdrus laisvalaikio gaminys varomas variklio pagalba. Naudotojas turi valdyti plūdraus gaminio stabilumą ir būti saugiu atstumu nuo variklio.
      D klasė: Plūdrūs laisvalaikio gaminiai skirti aktyviai veiklai, pvz., laipioti, šokinėti ir panašiai. Nėra apibrėžtos naudotojo vietos. Skirti naudoti pavieniui ar kolektyviai. Neturi variklio. Gaminiai reglamentuojami Direktyva 89/686/EEB ir atliekantys apsaugines funkcijas, nepriskiriami. Gaminiai, suprojektuoti arba aiškiai skirti vaikams žaisti sekliame vandenyje ir reglamentuojami Direktyva 88/378/EEB, taip pat nepriskiriami.
      E klasė: Pripučiamos valtys, kurių plūdrumas mažesnis nei 1 800 N ir korpuso ilgis didesnis kaip 1,2 m ir mažesnis kaip 2,5 m, išmatuotos pagal suderintus standartus ir skirtos sportui ir pramogoms, kaip apibrėžta Direktyvoje 94/25/EB. Skirti naudoti pavieniui ar kolektyviai. Naudotojo vieta plūdriame gaminyje (plati atvira kabina).
      II DALIS
      A.   Pavojai
      Pagrindinis su šiais gaminiais susijęs pavojus – tai pavojus paskęsti ar imti skęsti.
      Kiti su tokiais gaminiais susiję pavojai, dėl kurių galima lengviau ar sunkiau susižaloti, kyla dėl gaminio konstrukcijos. Prie jų priskiriami: nudreifavimas, valdymo praradimas, nukritimas iš didelio aukščio, įkliuvimas ar įsipainiojimas vandens paviršiuje arba po vandeniu, staigus plūdrumo praradimas, apsivertimas, šokas dėl šalčio, o taip pat su jiems būdingu panaudojimu susiję pavojai, įskaitant susidūrimą ir atsitrenkimą, bei su vėjo gūsiais, vandens srovėmis ir potvyniais susiję pavojai.
      B.   Bendrasis saugos reikalavimas
      Gaminiai privalo atitikti bendrąjį saugos reikalavimą, nurodytą Direktyvoje 2001/95/EB ir būti saugūs, kaip apibrėžta jos 2 straipsnio b punkte.
      C.   Specialieji saugos reikalavimai
      Taikant bendrąjį saugos reikalavimą, nurodytą Direktyvoje 2001/95/EB, privaloma atsižvelgti bent jau į šiuos dalykus:
      C.1.   Gaminio konstrukcijos reikalavimai
      Pirmenybė turi būti teikiama saugiai konstrukcijai, o ne saugos instrukcijoms. Naudojamos medžiagos ir kokybė turi atitikti naujausias technologijas, atsižvelgiant į numatytą gaminių panaudojimą ir galimas pasekmes naudotojo sveikatai ir aplinkai.
      Turi būti atsižvelgta bent jau į:
      
                  a)
               
               
                  plūduriavimo stabilumą, atitinkantį skirtą ir iš anksto numatomą panaudojimą;
               
            
                  b)
               
               
                  mažiausią plūdrumą ir, pripučiamųjų gaminių liekamąjį plūdrumą, jei viena oro kamera išeina iš rikiuotės. Papildomą funkcijos išsaugojimą, jei to reikia, ypač jei yra numatyta ar tikėtina, kad gaminys bus naudojamas kolektyviai;
               
            
                  c)
               
               
                  lengvai sugriebiamas laikymosi priemones;
               
            
                  d)
               
               
                  lengvą išsigelbėjimą apsivertimo atveju, bet kokio žmogaus kūno dalių įkliuvimo ar įsipainiojimo išvengimą;
               
            
                  e)
               
               
                  priemones palengvinančias pakartotinį įsilaipinimą, ypač kai yra numatytas kolektyvinis panaudojimas, bei laikymosi vandenyje priemones avarijos atveju;
               
            
                  f)
               
               
                  patikimą ir greitą dideliu greičiu buksyruojamų (velkamų) gaminių atkabinimą.
               
            C.2.   Įspėjimai ir su atsargiu gaminio naudojimu susijusi informacija
      Gaminio pristatymas ir jo iliustracijos, gerai pastebima ir aiški etiketė, taip pat naudojimo instrukcijos ir perspėjimai turi būti rišlūs, lengvai ir aiškiai vartotojo suprantami, ir neturi sumenkinti pavojaus potencialiems gaminio naudotojams, ypač vaikams.
      Ženklinimas etiketėmis (įskaitant piktogramas), susijęs su perspėjimais ar atitinkamu dydžio nustatymu, privalo būti matomas naudojimo metu. Prie piktogramų, tiesiogiai susijusių su rimtais pavojais, turi būti pridėti atitinkami tekstai. Pagrindinė informacija apie gaminio eksploataciją ir apribojimus privalo būti pateikiama taip, kad potencialus vartotojas susipažintų su ja prieš pirkdamas. Ypatingas dėmesys turi būti skiriamas informacijai apie vaikams gresiančius pavojus. Turi būti atsižvelgta bent jau į:
      
                  a)
               
               
                  kiekvieną būtiną apribojimą, kaip pavyzdžiui: naudotojų skaičių, bendrą svorį, su vėjo gūsiais, vandens srovėmis ir potvyniais susijusius pavojus, atstumo nuo pakrantės reikalavimus, didžiausią greitį, sąveiką su kitais produktais ar daiktais, jei yra pagrindo, numatyti, kad šis gaminys bus naudojamas kartu su kitais gaminiais arba šalia pavojingų objektų (saugus atstumas); be to, turi būti iš anksto numatytas ir netinkamas gaminio naudojimas;
               
            
                  b)
               
               
                  tai, kad ant vis tokių gaminių būtų užrašas: „DĖMESIO: Nuo skendimo neapsaugo. Tik mokantiems plaukti!“;
               
            
                  c)
               
               
                  rekomendacijas dėl atitinkamų asmeninių apsaugos priemonių, gelbstinčių skendimo atveju ir apsaugančių, kai to reikia, nuo smūgių, naudojimo;
               
            
                  d)
               
               
                  nurodymai dėl pripūtimo ir slėgio sąlygų, priežiūros, remonto, saugojimo ir išmetimo atsižvelgiant į šių gaminių ir jų naudojimo ypatingas charakteristikas, pakartotinio naudojimosi ilgą laikotarpį ir dėl senėjimo proceso;
               
            
                  e)
               
               
                  tai, kad ant gaminių, skirtų vartotojams, kurie, jais naudodamiesi, gali atsidurti pavojuje, ypač vaikams, nemokantiems plaukti asmenims ir kai kuriais atvejais vyresnio amžiaus žmonėms, būtų specialūs įspėjimai.